Trudi kienet tifla mqarba ħafna. Forsi mqarba mhijiex il-kelma preċiża. Trudi kienet tifla fuq tagħha. Fil-lingwaġġ ta' tfuliti konna naslu nsejħulha tomboj. Ma nafx dat-terminu għadux aċċettat mill-kodiċi tas-seklu 21, imma dak iż-żmien hekk kont nismagħhom jgħidu fuq Trudi. Ritratt: unsplash.com Jien kelli ġibda lejha. Spiss, wara l-logħob fit-toroq u l-Wied, konna nispiċċaw fuq wieħed minn dawk il-bankijiet ħodor skuri, ħomor nar u għarqanin xraba, jien għajjien mejjet u Trudi ttaqtaq u tgħid, ġeneralment kontra dak u l-ieħor u li lil dak li għajjarni missni tajtu daqqa ta' ponn jew daqqa ta' sieq "fejn ma jarax xemx" (ma nafx dil-espressjoni għadhiex tintuża lanqas) jew fil-"gearbox" (metafora gustuża tas-snin sebgħin). Darba, fuq xi bank jew fuq iċ-ċinta tal-balavostri li kien hemm fil-pjazza li m'għadhiex hemm, jew fil-wesgħa ta' quddiem is-sorijiet qabel poġġew il-monument tal-Lorry, Trudi qaltli li n-nazzjonalisti partit tas-sinjuri. Naħseb li kien l-ewwel silloġiżmu li qatt smajt: Il-PN tas-Sinjuri / Aħna m'aħniex Sinjuri/ Mela aħna m'aħniex mal-PN L-MLP tal-Foqra/ Aħna foqra/ Mela aħna mal-MLP Wara ħafna snin kont iltqajt magħha fuq il-kampus. Qaltli li la telgħu n-Nazzjonalisti Malta se ssir tas-sinjuri. Niftakar ngħidilha, "Il-qaddisin, Trud, għadek thewden fuq hekk?" Smajt li Trudi kienet iżżewġet u marret toqgħod Wied il-Għajn. (Aħna qatt ma konna nużaw 'Marsaskala'). Forsi m'għadhiex toqgħod hemm. Forsi għadha. Jekk naraha nistaqsiha fuq il-foqra u s-sinjuri. Għax ministru tal-partit tal-ħaddiema jinsab serjament inkwetat fuq is-sinjuri Maltin li m'għandhomx fejn iżommu l- leisure boats (terminu skwiżit ieħor tas-seklu 21 dan) tagħhom. Inkwetat bis-serjetà għax din hija problema soċjali serja ħafna. Kelli l-impressjoni li s-soċjaliżmu kien jinkwieta fuq kwistjonijiet soċjali kemxejn differenti mid-diffikultajiet tas-sidien ta' dgħajjes li jiswew mijiet ta' eluf ta' ewro. Imma jista' jkun li għadni noħlom bi Trudi u s-silloġiżmi tagħha; għadni ma rrealizzajtx li Trudi u jien qbiżna l-ħamsin illum il-ġurnata. Donnu li ntesa għal kollox li minbarra s-sidien tal-leisure boats hemm ukoll dawk li l-baħar trabbew igawduh mod ieħor, li għażlu (bid-dritt kollu) li jgawduh mod ieħor. Fuq kollox hemm dawk li m'għandhomx il-mezzi li jgawdu l-baħar mil-leisure boat. Imma l-gvern tal-ħaddiema ftit li xejn għadu jiftakar fihom lil dawn it-talin. Ma nafx Trudi fejn kienet tmur tgħum f'żgħożitha għax kont tlift kull kont tagħha. Bħali seta' kellha għażla: jew Birżebbuġa jew Wied il-Għajn. Birżebbuġa, fil-Bajja s-Sabiħa, ħdejn il-piċċ tal-waterpolo, jew maċ-ċinta ħdejn ir-ramla, konna nħarsu 'l barra u naraw il-blu tal-baħar u tas-sema. Imbagħad bdejna naraw il-blu tad-dinożawri tal-freeport minflok. Jekk alla jrid, jew aħjar jekk il-ministru jrid, f'Wied il-Għajn, fejn konna ngħumu u naqsmu l-bajja u lura, se nkunu qegħdin naraw il-leisure boats jitmewġu mal-kurrent taħt il-marina, nittamaw li nsibu bank fejn insorġu biex nieklu ċ-chips bi prezz id-doppju ta' qabel. Imbagħad, meta tasal l-elezzjoni, nivvutaw bil-kuntentizza kollha li l-gvern tagħna solva l-problema tas-sinjuri li għandhom leisure boat u b'hekk skansa xi gwerra tal-klassi. Dan kollu minbarra l-impatt ambjentali e normi li dawn il-leisure boats qed iħallu fil-baħar tagħna u l-Mediterran kollu kemm hu. L-ewwel qtajna fjura u bnejna kamra, imbagħad qtajna s-siġar biex bnejna triq, u issa se nkissru l-blat u nimluh konkos ħalli npaxxu lis-sinjuri. Trudi, forsi qiegħda taqra dil-bloggata, ara ftit tikkuntattjanix għax ma nafx x'sar minnek. Nittama li tinsab tajba, kuntenta u fuq kollox f'saħħtek. Iktibli, int fejn int: fil-ġnien, fil-parapett, imqar fuq il-leisure boat jekk xtrajt xi waħda.